b'\n_START_ARTICLE_\nSlovenska popevka\n_START_PARAGRAPH_\nSlovenska popevka (neko\xc4\x8d: Dnevi slovenske zabavne glasbe) je slovenski festival zabavne glasbe, ki je potekal od leta 1962 do 1983, nato pa je bil ponovno ustanovljen leta 1998.\n_START_SECTION_\nZgodovina\n_START_PARAGRAPH_\nPrvi\xc4\x8d je bil prirejen leta 1962 v Festivalni dvorani na Bledu (organiziral ga je Matija Barl). Prvi zmagovalec Slovenske popevke je bil Stane Mancini s pesmijo Mandolina. Leta 1964 se je festival preselil v Ljubljano, sprva na Gospodarsko razstavi\xc5\xa1\xc4\x8de in naslednje leto v Halo Tivoli. Pozneje je prireditev potekala v Kri\xc5\xbeankah, zadnja leta jo pripravljajo v studiih RTV Slovenija._NEWLINE_Festival je najve\xc4\x8djo priljubljenost do\xc5\xbeivel v 60. in 70. letih. Govorimo celo o zlatem obdobju slovenske popevke, ko so lu\xc4\x8d sveta ugledale zimzelene popevke, kot so Orion, Med iskrenimi ljudmi, Poletna no\xc4\x8d, Ma\xc4\x8dek v \xc5\xbeaklju in Dan neskon\xc4\x8dnih sanj._NEWLINE_V 80. letih je Slovenska popevka za\xc4\x8dela izgubljati na pomenu in popularnosti. Leta 1983 je bil prirejen \xc5\xa1e zadnji festival, na katerem je nastopil tudi Johnny Logan. Popevko je zamenjala Pop delavnica. _NEWLINE_Po petnajstih letih je RTV Slovenija festival ponovno o\xc5\xbeivila; leta 1998 so Slovensko popevko znova priredili na Ljubljanskem gradu. Leta 2012 je Slovenska popevka proslavila svojo 50-letnico. Leta 2015 festivala prvi\xc4\x8d po obuditvi ni bilo. Nato je dve leti potekal v okviru Dnevov slovenske zabavna glasbe (DSZG), ki so poleg izbora najbolj\xc5\xa1e popevke uvedli \xc5\xa1e izbor najbolj\xc5\xa1e pop-rock skladbe. Leta 2018 bo namesto DSZG-ja ponovno organizirana zgolj Popevka (prireditev se imenuje le Popevka, ne ve\xc4\x8d Slovenska popevka), na kateri pa bodo skladbe lahko izvedene ob spremljavi orkestra ali benda (slednje je bilo v letih 2016 in 2017 zna\xc4\x8dilno za Pop-rock).'